สกู๊ป : เปิดหลักเกณฑ์วิธีคัดข้าวดี-ไม่ดี
การระบายคือนโยบายเร่งด่วนที่รัฐบาลที่ต้องเร่งดำเนินการ เพื่อไม่ให้ข่าวในสต๊อคจำนวน 17 ล้านตันเสื่อมคุณภาพ ซึ่งก่อนหน้านี้ยังคงมีความกังวลจากบางฝ่ายว่าอาจจะทำให้ข้าวดีนั้นถูกประเมินว่าไม่สามารถบริโภคได้ จากการแบ่งเกณฑ์คัดข้าวดีและไม่ดีก่อนหน้านี้ ซึ่งอธิบดีกรมการค้าต่างประเทศ ยืนยันว่าทุกกระบวนการตรวจสอบนั้นได้ทำอย่างเข้มงวด ทำให้มั่นใจว่าการระบายข้าวทั้งหมดในขณะนี้จะเกิดประโยชน์กับประเทศชาติมากที่สุด ติดตามได้จากรายงาน
 
การส่งเสริมให้สินค้าเกษตรอย่าง ข้าว ที่ถือเป็นพืชเศรษฐกิจของประเทศ  กลับมามีราคาที่ดี และมีคุณภาพที่ทั่วโลกให้การยอมรับ ถือเป็นนโยบายและความตั้งใจของรัฐบาลและคณะรักษาความสงบแห่งชาติ หรือ คสช. ต้องการให้เกิดเป็นรูปธรรม แต่ด้วยแนวทางการสนับสนุนของภาครัฐในอดีต ที่ขาดการควบคุมคุณภาพ ทำให้ผลผลิตข้าวที่ออกสู่ตลาดมีจำนวนมาก โดยเฉพาะข้าวที่มีอยู่ในสต๊อคก่อนหน้านี้ ที่สะสมมาตั้งแต่ปี 2556

นำไปสู่การหาแนวทางช่วยเหลือ และยกระดับข้าวไทย ทั้งราคา และคุณภาพ จึงจำเป็นต้องเร่งระบายข้าวออกอย่างเร่งด่วน ผ่านกลไกของ คณะกรรมการนโยบายและบริหารจัดการข้าว หรือ นบข. พร้อมกับอนุกรรมการต่างๆ เพื่อเข้ามาตรวจสอบคุณภาพและปริมาณข้าวที่เหลือ

สำหรับหลักเกณฑ์การระบายข้าว เป็นออกเป็น 3 เกณฑ์สำคัญ คือ กลุ่มที่ 1 เป็นข้าวทั่วไปเพื่อการบริโภค กลุ่มที่ 2 เป็นข้าวระบายเข้าสู่อุตสาหกรรมที่ไม่ใช่เพื่อการบริโภคของคน และกลุ่มที่ 3 เป็นข้าวระบายเข้าสู่อุตสาหกรรมที่ไม่ใช่เพื่อการบริโภคของคนและสัตว์ โดยอธิบดีกรมการค้าต่างประเทศ กระทรวงพาณิชย์ เปิดเผยว่า การตรวจเป็นไปด้วยความเข้มงวด และมีข้าราชการระดับสูงหลายฝ่ายร่วมกันทำงาน ลงพื้นที่เพื่อให้การคัดข้าวเป็นไปตามมาตรฐานที่สุด

ขณะเดียวกัน การเร่งรัดการระบายข้าว ต้องทำอย่างเร่งด่วนเนื่องจากข้าวมีจำนวนมา หากปล่อยช้าจะทำให้ข้าวที่ยังไม่ได้ระบายออก จะยิ่งมีความเสียหายเพิ่มขึ้น แม้ว่าจะมีโกดังข้าวบางแห่งได้ออกมาทักท้วง แต่ยืนยันว่าเป็นไปตามเกณฑ์ที่ได้กำหนดไว้  โดยเฉพาะข้าวที่มีคุณภาพ ต้องมีข้าวเสียไม่เกินร้อยละ 20 ของจำนวนข้าวแต่ละชนิดในโกดัง

ปัจจุบันรัฐบาลต้องระบายข้าวมากถึง 17 ล้านตัน ซึ่งส่วนใหญ่เป็นข้าวเก่าที่รอการระบาย จากการรับจำนำข้าวในอดีต และมีแนวโน้มที่ข้าวจะเสื่อมสภาพมากขึ้น หากไม่เร่งระบายข้าวโดยเร็ว ยังไม่นำรวมข้าวใหม่ที่กำลังออกสู่ตลาด  นั้นหมายถึงปริมาณข้าวในท้องตลาดที่เพิ่มมากขึ้น และย่อมส่งผลให้การระบายข้าวเกิดความล่าช้า จนอาจกลายเป็นอีกสาเหตุหนึ่งที่ทำให้เกิดความเสียหายต่อประเทศชาติ หากยังไม่สามารถระบายข้าวที่มีอยู่ในสต๊อกของรัฐบาลได้